ᱡᱷᱟᱨᱠᱷᱚᱸᱰ ᱴᱮᱠᱱᱚᱞᱚᱡᱤ ᱡᱮᱜᱮᱛ ᱵᱤᱨᱫᱟᱹᱜᱟᱲ

ᱡᱷᱟᱨᱠᱷᱚᱸᱰ ᱴᱮᱠᱱᱚᱞᱚᱡᱤ ᱡᱮᱜᱮᱛ ᱵᱤᱨᱫᱟᱹᱜᱟᱲ (ᱡᱮ‌.ᱭᱩ.ᱴᱤ) ᱫᱚ ᱢᱤᱫ ᱚᱴᱚᱱᱚᱢᱟᱥ ᱛᱷᱟᱹᱯᱱᱤᱛ ᱠᱟᱱᱟ, ᱡᱟᱦᱟ ᱨᱮᱭᱟᱜ ᱢᱩᱬ ᱡᱚᱥ ᱫᱚ ᱦᱩᱭᱩᱜ ᱠᱟᱱᱟ ᱡᱷᱟᱨᱠᱷᱚᱸᱰ ᱯᱚᱱᱚᱛ ᱨᱮ ᱴᱮᱠᱱᱤᱠᱮᱞ ᱥᱮᱪᱮᱫ ᱟᱨ ᱦᱩᱱᱟᱹᱨ ᱩᱛᱷᱱᱟᱹᱣ ᱟᱨ ᱱᱚᱝᱠᱟᱱ ᱠᱟᱹᱢᱤᱦᱚᱨᱟ ᱠᱚ ᱞᱟᱦᱟ ᱤᱫᱤᱭ᱾

ᱱᱟᱜᱟᱢ
ᱡᱷᱟᱨᱠᱷᱚᱸᱰ ᱴᱮᱠᱱᱚᱞᱚᱡᱤ ᱡᱮᱜᱮᱛ ᱵᱤᱨᱫᱟᱹᱜᱟᱲ (ᱡᱮ.ᱭᱩ.ᱴᱤ) ᱫᱚ ᱜᱮᱡᱮᱴ ᱮᱞ ᱘᱑᱕ ᱢᱟᱹᱦᱤᱛ ᱐᱘/᱑᱒/᱒᱐᱑᱕ ᱨᱮ ᱯᱟᱨᱥᱟᱞ ᱞᱮᱱ ᱡᱷᱟᱨᱠᱷᱚᱸᱰ ᱴᱮᱠᱱᱚᱞᱚᱡᱤ ᱭᱩᱱᱤᱵᱷᱟᱨᱥᱤᱴᱤ ᱟᱹᱨᱤ, ᱒᱐᱑᱑ (ᱡᱷᱟᱨᱠᱷᱚᱸᱰ ᱟᱹᱨᱤ ᱑᱘, ᱒᱐᱑᱕) ᱦᱚᱛᱮᱛᱮ ᱛᱷᱟᱯᱚᱱ ᱟᱠᱟᱱᱟ᱾ ᱜᱚᱴᱟ ᱡᱷᱟᱨᱠᱷᱚᱸᱰ ᱨᱮᱜᱮ ᱱᱚᱣᱟ ᱡᱮ.ᱭᱩ.ᱴᱤ ᱨᱮᱭᱟᱜ ᱪᱟᱪᱞᱟᱣ ᱫᱟᱲᱮ ᱫᱚ ᱢᱮᱱᱟᱜᱼᱟ᱾ ᱡᱷᱟᱨᱠᱷᱚᱸᱰ ᱴᱮᱠᱱᱚᱞᱚᱡᱤ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱫᱚ ᱥᱚᱨᱮᱥ ᱥᱮᱪᱮᱫ ᱛᱟᱞᱢᱟ ᱟᱨ ᱥᱟᱬᱮᱥ, ᱴᱮᱠᱱᱚᱞᱚᱡᱤ, ᱤᱧᱡᱤᱱᱤᱭᱚᱨᱤᱝ ᱟᱨ ᱢᱮᱱᱮᱡᱽᱴᱮᱱᱴ, ᱥᱚᱦᱚᱨ ᱯᱞᱮᱱᱤᱝ, ᱨᱟᱱᱼᱢᱩᱨᱜᱟᱹᱱ,ᱵᱮᱵᱷᱟᱨᱤᱭᱟᱹᱛ ᱦᱩᱱᱟᱹᱨ ᱟᱨ ᱥᱤᱞᱯᱚ, ᱵᱮᱵᱷᱟᱨᱤᱭᱟᱹᱛ ᱥᱟᱬᱮᱥ ᱨᱮ ᱠᱷᱚᱸᱫᱽᱨᱚᱱ ᱟᱨ ᱱᱚᱝᱠᱟᱱ ᱠᱟᱹᱢᱤᱦᱚᱨᱟ ᱥᱮ ᱜᱮᱡᱮᱴ ᱨᱮ ᱩᱪᱷᱟᱹᱱ ᱟᱨ ᱡᱷᱟᱨᱠᱷᱚᱸᱰ ᱨᱮᱭᱟᱜ ᱞᱟᱹᱠᱛᱤ ᱞᱮᱠᱟᱛᱮ ᱛᱟᱞᱢᱟ ᱥᱚᱨᱠᱟᱨ ᱵᱷᱟᱨᱚᱛ ᱡᱟᱠᱟᱛ ᱴᱮᱠᱱᱤᱠᱮᱞ ᱥᱮᱪᱮᱫ ᱵᱟᱹᱭᱥᱤ ᱦᱚᱛᱮᱛᱮ ᱡᱟᱦᱟᱸᱱ ᱠᱟᱹᱢᱤᱦᱚᱨᱟ ᱮ ᱞᱟᱦᱟ ᱤᱫᱤ ᱫᱟᱲᱮᱭᱟᱜᱼᱟ᱾ ᱡᱮ.ᱭᱩ.ᱴᱤ ᱵᱮᱱᱟᱣ ᱨᱮᱭᱟᱜ ᱡᱚᱥ ᱫᱚ ᱛᱟᱦᱮᱸ ᱠᱟᱱᱟ ᱯᱚᱱᱚᱛ ᱨᱮᱭᱟᱜ ᱥᱟᱱᱟᱢ ᱯᱚᱞᱤᱴᱮᱠᱱᱤᱠ ᱟᱨ ᱴᱮᱠᱱᱤᱠᱮᱞ ᱠᱚᱞᱮᱡᱽ ᱠᱚ ᱢᱤᱫᱴᱟᱝ ᱪᱟᱛᱚᱢ ᱞᱟᱛᱟᱨ ᱨᱮ ᱟᱹᱜᱩ ᱟᱨ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱠᱚ ᱨᱮᱭᱟᱜ ᱞᱮᱠᱷᱟ ᱰᱷᱮᱨ ᱥᱟᱶᱛᱮ ᱵᱷᱟᱜᱮ ᱥᱮᱪᱮᱫ ᱮᱢᱚᱜ᱾

ᱢᱟᱲᱟᱝ ᱫᱚ, ᱡᱷᱟᱨᱠᱷᱚᱸᱰ ᱨᱮᱭᱟᱜ ᱴᱮᱠᱱᱤᱠᱮᱞ ᱥᱮᱪᱮᱫ ᱢᱟᱰᱮᱨ (ᱮᱥ‌.ᱵᱤ.ᱴᱤ.ᱤ.ᱡᱮ ᱥᱮ ᱮᱥ.ᱵᱤ.ᱴᱤ.ᱤ ᱦᱚᱠᱚ ᱢᱮᱛᱟᱜᱼᱟ) ᱪᱮᱛᱟᱱ ᱨᱮ ᱡᱷᱟᱨᱠᱷᱚᱸᱰ ᱨᱮᱭᱟᱜ ᱱᱟᱣᱟ ᱴᱮᱠᱱᱤᱠᱮᱞ ᱠᱳᱨᱥ ᱵᱮᱱᱟᱣ ᱟᱨ ᱴᱮᱠᱱᱤᱠᱮᱞ ᱥᱮᱪᱮᱫ ᱩᱛᱷᱱᱟᱹᱣ ᱞᱟᱹᱜᱤᱫ ᱠᱟᱹᱢᱤᱦᱚᱨᱟ ᱠᱚ ᱞᱟᱦᱟ ᱤᱫᱤ ᱨᱮᱭᱟᱜ ᱫᱟᱹᱭᱵᱷᱟᱨ ᱛᱟᱦᱮᱸ ᱠᱟᱱᱟ᱾

᱙ ᱡᱟᱱᱩᱣᱟᱨᱤ ᱒᱐᱑᱖ ᱥᱮᱨᱢᱟ ᱨᱮ ᱥᱤᱧᱚᱛ ᱨᱮᱱ ᱫᱤᱥᱚᱢ ᱜᱚᱢᱠᱮ ᱯᱨᱚᱱᱚᱵᱽ ᱢᱩᱠᱷᱟᱨᱡᱤ ᱡᱷᱟᱨᱠᱷᱚᱸᱰ ᱴᱮᱠᱱᱚᱞᱚᱡᱤ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱨᱮᱭᱟᱜ ᱱᱟᱣᱟ ᱵᱤᱞᱰᱤᱝ ᱵᱮᱱᱟᱣ ᱞᱟᱹᱜᱤᱫ ᱵᱩᱱᱤᱭᱟᱹᱫᱽ ᱫᱷᱤᱨᱤ ᱮ ᱫᱚᱦᱚ ᱞᱮᱫᱟ᱾

ᱛᱷᱟᱹᱯᱱᱤᱛ ᱟᱨ ᱪᱟᱪᱞᱟᱣ
ᱪᱟᱪᱞᱟᱣ
ᱯᱳᱭᱞᱳ ᱪᱟᱱᱥᱮᱞᱟᱨ ᱫᱚᱭ ᱛᱟᱦᱮᱸ ᱠᱟᱱᱟ ᱢᱟᱹᱱ ᱫᱨᱚᱣᱯᱚᱫᱤ ᱢᱩᱨᱢᱩ, ᱟᱨ ᱯᱳᱭᱞᱳ ᱡᱚᱜᱚᱼᱪᱟᱱᱥᱮᱞᱟᱨ ᱫᱚᱭ ᱛᱟᱦᱮᱸ ᱠᱟᱱᱟ ᱯᱚᱱᱚᱛ ᱨᱮᱱ ᱵᱮᱯᱟᱨ ᱟᱨ ᱴᱨᱟᱱᱥᱯᱚᱨᱴ ᱢᱚᱱᱛᱨᱤ ᱰᱨ. ᱜᱳᱯᱞᱟ ᱯᱟᱴᱷᱚᱠ᱾

ᱴᱷᱟᱶ
ᱛᱷᱟᱹᱯᱱᱤᱛ ᱨᱮᱭᱟᱜ ᱠᱮᱢᱯᱟᱥ ᱫᱚ ᱨᱟᱺᱪᱤ ᱨᱮᱭᱟᱜ ᱱᱟᱢᱠᱩᱢᱼᱛᱩᱯᱩᱫᱟᱱᱟ ᱨᱳᱰ, ᱥᱤᱨᱠᱷᱟ ᱴᱳᱞᱤ ᱨᱮ ᱢᱮᱱᱟᱜᱼᱟ᱾

ᱵᱟᱨᱦᱮ ᱡᱚᱱᱚᱲ

ᱛᱷᱚᱠ: ᱡᱷᱟᱨᱠᱷᱚᱸᱰ
ᱛᱷᱚᱠ: ᱡᱷᱟᱨᱠᱷᱚᱸᱰ ᱨᱮᱱᱟᱜ ᱡᱮᱜᱮᱛ ᱵᱤᱨᱫᱟᱹᱜᱟᱲ
ᱛᱷᱚᱠ: ᱴᱮᱠᱱᱚᱞᱚᱡᱤ ᱠᱚᱞᱮᱡᱽ
ᱛᱷᱚᱠ: ᱡᱷᱟᱨᱠᱷᱚᱸᱰ ᱨᱮᱱᱟᱜ ᱴᱮᱠᱱᱚᱞᱚᱡᱤ ᱠᱚᱞᱮᱡᱽ
ᱛᱷᱚᱠ: ᱡᱷᱟᱨᱠᱷᱚᱸᱰ ᱨᱮᱱᱟᱜ ᱴᱮᱠᱱᱚᱞᱚᱡᱤ ᱡᱮᱜᱮᱛ ᱵᱤᱨᱫᱟᱹᱜᱟᱲ
ᱛᱷᱚᱠ: ᱴᱮᱠᱱᱚᱞᱚᱡᱤ ᱡᱮᱜᱮᱛ ᱵᱤᱨᱫᱟᱹᱜᱟᱲ

ᱥᱟᱹᱠᱷᱭᱟᱹᱛ